Document ID: 32005D0755

KOMISSION PÄÄTÖS,
tehty 25 päivänä lokakuuta 2005,
päätösten 2005/92/EY ja 2005/93/EY muuttamisesta siltä osin kuin on kyse tiettyjen tuotteiden viennistä kolmansiin maihin
(tiedoksiannettu numerolla K(2005) 4134)
(ETA:n kannalta merkityksellinen teksti)
(2005/755/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (1) ja erityisesti sen 12 artiklan 12 kohdan ja 13 artiklan 6 kohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (2) ja erityisesti sen 13 artiklan 3 kohdan,
sekä katsoo seuraavaa:
(1)
Direktiivissä 97/78/EY vahvistetaan vaatimukset eläinlääkinnällisten tarkastusten järjestämiselle kolmannesta maasta tulevien tiettyjen eläinperäisten tuotteiden erille ja säädetään muun muassa sellaisten tuotteiden varastoinnista vapaa-alueilla, vapaavarastoissa ja rajat ylittäviin merikuljetusvälineisiin hankintoja toimittavien toimijoiden tiloissa, jotka eivät täytä eläinten terveyteen liittyviä yhteisön tuontivaatimuksia.
(2)
Neuvoston direktiivissä 2002/99/EY säädetään, että jäsenvaltioiden on toteutettava toimenpiteitä sen varmistamiseksi, että ihmisravinnoksi tarkoitettuja eläinperäisiä tuotteita tuodaan 1 päivästä tammikuuta 2005 alkaen yhteisön alueelle kolmansista maista vain, jos ne ovat kyseisessä direktiivissä annettujen sääntöjen mukaisia.
(3)
Eläinten terveyttä koskevista vaatimuksista, todistusten myöntämisestä ja siirtymäsäännöksistä siltä osin kuin on kyse tiettyjen eläinperäisten tuotteiden erien tuonnista vapaa-alueille, vapaavarastoihin ja rajat ylittäviin merikuljetusvälineisiin hankintoja toimittavien toimijoiden tiloihin yhteisössä sekä varastointikaudesta niissä 2 päivänä helmikuuta 2005 tehdyssä komission päätöksessä 2005/92/EY (3) ja siirtymäsäännöksistä siltä osin kuin on kyse tiettyjen eläinperäisten tuotteiden erien tuonnista tullivarastoihin yhteisössä ja varastointikaudesta niissä 2 päivänä helmikuuta 2005 tehdyssä komission päätöksessä 2005/93/EY (4) säädetään, että yhteisöön ennen 1 päivää tammikuuta 2005 tuodut tuotteet, jotka eivät täytä eläinten terveyttä koskevia yhteisön sääntöjä, saavat olla varastoituina siirtymäkauden ajan, ennen kuin ne lähtevät lopullisiin määräpaikkoihinsa kolmansiin maihin 1 päivään tammikuuta 2006 mennessä.
(4)
On olemassa todellinen vaara, että yhteisössä varastoituina olevat tuotteet, jotka eivät täytä yhteisössä säädettyjä eläinten terveyttä koskevia edellytyksiä, aiheuttavat merkittävän uhan eläinten terveydelle yhteisössä ja sen naapurimaissa ja lähtevät yhteisöstä kolmansiin maihin ilman määrä- tai kauttakulkupaikkana olevan kolmannen maan toimivaltaisen eläinlääkintäviranomaisen antamaa lupaa.
(5)
Päätöksissä 2005/92/EY ja 2005/93/EY säädetään, että kaikki kyseisten päätösten kattamat varastoituina olevat tuote-erät on 1 päivästä tammikuuta 2006 tuhottava. Ennen tuote-erien tuhoamisen aloittamista olisi yhteisön ja sen naapurimaiden suojelemiseksi otettava käyttöön tiukempi valvonta, jonka avulla voidaan varmistaa, että erille, jotka eivät täysin täytä eläinten terveyttä koskevia yhteisön sääntöjä ja jotka lähetetään varastosta yhteisössä, on annettu nimenomainen lupa määräpaikkana olevassa kolmannessa maassa ja mahdollisissa kauttakulkupaikkoina olevissa kolmansissa maissa.
(6)
Päätökset 2005/92/EY ja 2005/93/EY olisi muutettava, jotta niiden kattamien tuotteiden liikkuminen määräpaikkana olevaan kolmanteen maahan tai kauttakulkupaikkana olevan kolmannen maan kautta tai rajat ylittäviä merikuljetuksia tekeviin aluksiin sallitaan ainoastaan kyseisen maan toimivaltaisen viranomaisen tai kyseisen aluksen vastuuvirkamiehen nimenomaisella kirjallisella luvalla.
(7)
On asianmukaista säätää, että kyseisten tuotteiden liikkumisesta vastaava henkilö hankkii tarvittavat kirjalliset luvat ja esittää ne sen jäsenvaltion toimivaltaiselle viranomaiselle, jossa tuotteet ovat varastoituina, ennen kuin toimivaltainen viranomainen sallii tuotteiden lähtemisen tai kauttakuljetuksen lopulliseen määräpaikkaan.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2005/92/EY seuraavasti:
1)
Lisätään 2 a artikla seuraavasti:
”2 a artikla
Jäsenvaltioiden on varmistettava, ettei 1 artiklassa tarkoitettuja tuote-eriä, joihin ei ole liitetty asianmukaista eläinten terveystodistusta ja jotka ovat varastoituina vapaa-alueilla, vapaavarastossa tai rajat ylittäviin merikuljetusvälineisiin hankintoja toimittavien toimijoiden tiloissa jäsenvaltiossa, lasketa varastosta liikkeelle poistumisrajatarkastusasemalle kuljetettaviksi määräpaikkoihinsa, ellei tuote-eristä vastaava henkilö esitä kirjallista lupaa, jolla hyväksytään kyseisten tuotteiden tuonti kolmannen maan alueelle tai kulkeminen sen kautta taikka saapuminen alukselle, johon hankintoja toimitetaan, ja jonka on antanut
i)
määräpaikkana olevan kolmannen maan ja mahdollisten kauttakulkupaikkoina olevien kolmansien maiden toimivaltainen viranomainen; tai
ii)
kyseisen aluksen vastuuvirkamies.”
2)
Korvataan 3 artiklan toinen kohta seuraavasti:
”Kaikki tuote-erän tuhoamisesta aiheutuvat kustannukset on veloitettava erästä vastaavalta henkilöltä.”
2 artikla
Muutetaan päätös 2005/93/EY seuraavasti:
1)
Lisätään 1 a artikla seuraavasti:
”1 a artikla
Jäsenvaltioiden on varmistettava, ettei 1 artiklassa tarkoitettuja tuote-eriä, joihin ei ole liitetty asianmukaista eläinten terveystodistusta ja jotka ovat varastoituina tullivarastossa jäsenvaltiossa, lasketa varastosta liikkeelle poistumisrajatarkastusasemalle kuljetettavaksi määräpaikkaan, ellei tuote-eristä vastaava henkilö esitä määräpaikkana olevan kolmannen maan ja mahdollisten kauttakulkupaikkoina olevien kolmansien maiden toimivaltaisen viranomaisen antamaa kirjallista lupaa, jolla hyväksytään kyseisten tuotteiden tuonti kolmannen maan alueelle tai kulkeminen sen kautta.”
2)
Korvataan 2 artiklan toinen kohta seuraavasti:
”Kaikki tuote-erän tuhoamisesta aiheutuvat kustannukset on veloitettava erästä vastaavalta henkilöltä.”
3 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä lokakuuta 2005.

Labels: 17
5
8
3
6